CELEX: 52016PC0678
Language: sk
Date: 2016-10-17
Title: Návrh ROZHODNUTIE EURÓPSKEHO PARLAMENTU A RADY o mobilizácii rezervy na nepredvídané udalosti na rok 2017

EURÓPSKA KOMISIA
            V Bruseli17. 10. 2016
            COM(2016) 678 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii rezervy na nepredvídané udalosti na rok 2017
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Nariadenie Rady (EÚ, EURATOM) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  1
                (ďalej len „nariadenie o VFR“), umožňuje mobilizáciu rezervy na nepredvídané udalosti až do výšky 0,03 % hrubého národného dôchodku krajín EÚ-28 ako nástroja, ktorý predstavuje poslednú možnosť v rámci reakcie na nepredvídateľné okolnosti. V technickej úprave VFR na rok 2017
                  2
               , ktorá vychádza z článku 6 nariadenia o VFR, sa absolútna výška rezervy na nepredvídané udalosti na rok 2017 stanovuje na 4 496,8 milióna EUR.
            
            
               V súlade s článkom 13 nariadenia o VFR a po preskúmaní všetkých možností financovania dodatočných a nepredvídaných potrieb v súvislosti s viazanými rozpočtovými prostriedkami Komisia navrhuje mobilizáciu rezervy na nepredvídané udalosti na rok 2017 vo výške 2 150,6 milióna EUR na doplnenie viazaných rozpočtových prostriedkov, ktoré sa týkajú výdavkov v rámci okruhu 3 (Bezpečnosť a občianstvo) a okruhu 4 (Globálna Európa) všeobecného rozpočtu Európskej únie na rozpočtový rok 2017, a to nad rámec stropov viazaných rozpočtových prostriedkov vo výške 2 578 miliónov EUR pre okruh 3 a vo výške 9 432 miliónov EUR pre okruh 4 v bežných cenách.
            
            
               V súlade s bodom 14 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  3
                Komisia vykonala analýzu možnosti prerozdelenia značných súm v rámci existujúceho rozpočtu. V súlade s článkom 13 ods. 3 nariadenia o VFR Komisia navrhuje kompenzovať zvýšenie stropu výdavkov v rámci okruhov 3 a 4 takto:
            
            
               2017: 850 miliónov EUR nepridelenou rezervou dostupnou v rámci stropov výdavkov v okruhu 2 (Udržateľný rast: prírodné zdroje) a 514,4 milióna EUR nepridelenou rezervou dostupnou v rámci stropov výdavkov v okruhu 5 (Administratíva).
            
            
               2018: 570 miliónov EUR nepridelenou rezervou dostupnou v rámci stropov výdavkov v okruhu 5 (Administratíva).
            
            
               2019: 216,2 milióna EUR nepridelenou rezervou dostupnou v rámci stropov výdavkov v okruhu 5 (Administratíva).
            
            
               Tento návrh zahŕňa sumu 1 164,4 milióna EUR, ktorú Komisia už navrhla na mobilizáciu rezervy na nepredvídané udalosti pre okruh 3, ktorý sprevádzal pôvodný návrh rozpočtu na rok 2017
                  4
               , ktorý je v súčasnosti zrušený a nahradený týmto návrhom.
            
            
               Tomuto návrhu predchádzal návrh Komisie na mobilizáciu nástroja flexibility
                  5
                dostupného pre rok 2017 v plnej výške (530 miliónov EUR) takisto pre okruh 3.
            
            
               
            
               2.ODÔVODNENIE MOBILIZÁCIE
            
            
               2.1.ÚVOD
            
            
               2.1.1
                     Okruh 3 (Bezpečnosť a občianstvo)
            
            
               Vnútorný rozmer migračnej, utečeneckej a bezpečnostnej krízy sa financuje z okruhu 3 prostredníctvom Fondu pre azyl, migráciu a integráciu (AMIF), Fondu pre vnútornú bezpečnosť (ISF), ako aj prostredníctvom špecializovaných agentúr, ako sú napr. Frontex, EASO, eu-LISA a Europol. Rada prijala v roku 2016 nový nástroj na poskytovanie núdzovej pomoci v Únii, prostredníctvom ktorého sa bude aj v roku 2017 ponúkať núdzová pomoc humanitárneho charakteru na riešenie potrieb súvisiacich so súčasným prílevom utečencov a migrantov do Únie.
            
            
               Strop výdavkov okruhu 3 na rok 2017 je stanovený na 2 578 miliónov EUR v bežných cenách. Viazané rozpočtové prostriedky schválené pre okruh 3 v rozpočte na rok 2016 predstavujú 4 052 miliónov EUR, čo si vyžiadalo mobilizáciu všetkých dostupných prostriedkov z nástroja flexibility vo výške 1 506 miliónov EUR nad rámec stropu okruhu 3, v súlade s článkom 11 ods. 2 nariadenia o VFR.
            
            
               S cieľom zvýšiť výdavky nad úroveň stropu výdavkov v rámci okruhu 3 Komisia navrhuje mobilizáciu ročného stropu nástroja flexibility na rok 2017 vo výške 530 miliónov EUR v plnom rozsahu.
            
            
               Rozpočtové potreby na riadenie vplyvov migračnej, utečeneckej a bezpečnostnej krízy však budú v roku 2017 minimálne na takej istej úrovni ako v roku 2016. Ako politickú reakciu Komisia navrhla celý rad štrukturálnych opatrení v súvislosti s bezpečnosťou a riadením vonkajších hraníc, reformu spoločného európskeho azylového systému, integrácie a návratu.
            
            
               Výdavky týkajúce sa migrácie, utečencov a bezpečnosti v rámci okruhu 3 predstavujú viac ako 70 % celkových výdavkov v rámci stropu. Komisia dôkladne preskúmala všetky možnosti prerozdelenia a navrhuje zníženie úrovne rozpočtových prostriedkov (v porovnaní s finančným plánovaním) na potraviny a krmivá a na mechanizmus v oblasti civilnej ochrany. Napriek tomu je priestor na manévrovanie obmedzený malým rozsahom programov a novými požiadavkami, ako sú napríklad nové núdzové opatrenia v oblasti zdravia rastlín stanovené v nariadení o potravinách a krmivách na rok 2017. Z tohto dôvodu je prerozdelením rozpočtových prostriedkov v rámci okruhu 3 možné pokryť len malý podiel dodatočných potrieb súvisiacich s migráciou a utečencami.
            
         
         
            
               Rozpočtové potreby je preto možné jedine splniť mobilizáciou rezervy na nepredvídané udalosti. Dostupnosť rezerv z iných okruhov umožňuje plnú kompenzáciu mobilizácie tejto rezervy v roku 2017.
            
            
               Zodpovedajúce platobné rozpočtové prostriedky budú pokryté v rámci stropu pre platby na rok 2017; preto nie je potrebná mobilizácia rezervy na nepredvídané udalosti v platbách.
            
            
               
            
               2.1.2
                     Okruh 4 (Globálna Európa)
            
            
               Komisia 7. júna 2016 predložila oznámenie o vytvorení nového rámca partnerstva s tretími krajinami v rámci európskej migračnej agendy
                  6
               , ktoré vychádza z akčného plánu z Valetty
                  7
                a výsledkov dialógov na vysokej úrovni o migrácii, ako aj dohôd
                  8
                s mnohými prioritnými partnermi, ktoré si budú vyžadovať dodatočné financovanie. Krátkodobým cieľom týchto dohôd, ktoré sú prispôsobené každej prijímajúcej krajine, je ponúknuť lepšie vyhliadky pre utečencov a potenciálnych migrantov, aby mohli zostať blízko svojho domova, a predchádzať tomu, aby podnikali nebezpečné cesty. Toto je zvlášť naliehavé vzhľadom na značný počet migrantov, ktorí prišli o život pri pokuse dostať sa do Európy z pobrežia severnej Afriky.
            
            
               Na dosiahnutie tohto cieľa v časovom rámci, ktorý je v súlade s potrebou konať rýchlo, najmä s prioritnými partnermi, Komisia navrhuje posilniť nástroj rozvojovej spolupráce (DCI) a nástroj európskeho susedstva (ENI) o 750 miliónov EUR vo viazaných rozpočtových prostriedkoch. Konkrétnejšie, cieľom je podporiť stredomorské krajiny ako Jordánsko, Libanon, Líbya a Tunisko nástrojom európskeho susedstva (ENI), ale aj riešiť hlavné príčiny migrácie pomocou krajinám v subsaharskej Afrike a Ázii použitím nástroja rozvojovej spolupráce (DCI).
            
            
               S cieľom riešiť hlavné príčiny migrácie Komisia takisto vytvorila Európsky fond pre trvalo udržateľný rozvoj (EFSD), ktorý vychádza zo zriadenia záruky EFSD a záručného fondu EFSD. Komisia navrhuje vyčleniť počas obdobia 2017 – 2020 pre záručný fond EFSD 750 miliónov EUR, z toho 400 miliónov EUR z Európskeho rozvojového fondu (ERF) počas štyroch rokov, 100 miliónov EUR z nástroja európskeho susedstva (ENI) počas obdobia 2017 – 2020 (z toho 25 miliónov EUR v roku 2017) a 250 miliónov EUR vo viazaných (a platobných) rozpočtových prostriedkoch v roku 2017.
            
            
               Presun výdavkov vo výške 13,8 milióna EUR pre troch osobitných zástupcov Európskej únie vykonávajúcich dvojakú funkciu z okruhu 4 do rozpočtu Európskej služby pre vonkajšiu činnosť (okruh 5) vytvára zodpovedajúcu rezervu v rámci stropu výdavkov v okruhu 4. Takúto rezervu možno použiť hlavne na pokrytie časti sumy vo výške 1 miliardy EUR dodatočných a nepredvídaných potrieb v rámci tohto okruhu, ako sa uvádza v opravnom liste č. 1 k návrhu rozpočtu na rok 2017
                  9
               , a to pred čerpaním rezervy na nepredvídané udalosti na pokrytie neuhradenej sumy (986,2 milióna EUR). Komisia navrhuje kompenzovať časť (200 miliónov EUR) tejto neuhradenej sumy rezervou, ktorá je k dispozícii v okruhu 2 (Udržateľný rast – prírodné zdroje) v roku 2017, pričom zostane zvyšná rezerva vo výške 439,3 milióna EUR. Zvyšná časť (786,2 milióna EUR) sa má vykompenzovať z rezerv okruhu 5 (Administratíva) v roku 2018 (570 miliónov EUR) a 2019 (216,2 milióna EUR). Týmto spôsobom kompenzácia zachováva v čo najväčšej miere priestor na manévrovanie na riešenie budúcich nepredvídaných udalostí.
            
            
               
            
               2.2.REZERVA NA NEPREDVÍDANÉ UDALOSTI AKO NÁSTROJ, KTORÝ PREDSTAVUJE POSLEDNÚ MOŽNOSŤ
            
            
               V článku 13 ods. 1 nariadenia o VFR je rezerva na nepredvídané udalosti vymedzená ako nástroj, ktorý predstavuje poslednú možnosť v rámci reakcie na nepredvídateľné okolnosti. V návrhu rozpočtu na rok 2017 (NR) Komisia, po preskúmaní všetkých možností na prerozdelenie v rámci týchto okruhov, navrhuje plné využitie nepridelenej rezervy v rámci stropu viazaných rozpočtových prostriedkov okruhov 3 a 4.
            
            
               Vzhľadom na mobilizáciu nástroja flexibility v plnom rozsahu v NR na rok 2017 (530 miliónov EUR) je mobilizácia rezervy na nepredvídané udalosti na rok 2017 na úrovni 2 150,6 milióna EUR preto jediným dostupným nástrojom na riešenie rozdielov medzi úrovňou stropu výdavkov v rámci okruhov 3 a 4 v roku 2017 a odhadovanými dodatočnými nepredvídanými potrebami na rok 2017.
            
            
               2.3.VPLYV NEPREDVÍDATEĽNÝCH OKOLNOSTÍ V ROKU 2017 NA ROZPOČET
            
            
               Napriek tomu, že migračná, utečenecká a bezpečnostná kríza sa začala v roku 2015, jej vplyv a dôsledky sa naďalej každým dňom vyvíjajú. Vzhľadom na politické rozhodnutia tretích krajín o prijímaní utečencov na svojom území a otvorení a zatvorení hraníc je veľmi ťažké predvídať dlhodobý vývoj v tejto oblasti. Meniaci sa charakter a nepredvídateľnosť krízy odôvodňujú použitie rezervy na nepredvídané udalosti ako nástroja, ktorý predstavuje poslednú možnosť na riešenie nepredvídaných dôsledkov migračnej, utečeneckej a bezpečnostnej krízy na výdavkové potreby v rámci okruhov 3 a 4.
            
            
               3.KOMPENZÁCIA REZERVY NA NEPREDVÍDANÉ UDALOSTI STROPMI VFR
            
            
               V článku 13 ods. 3 nariadenia o VFR sa vyžaduje, aby sa sumy, ktoré sú k dispozícii v dôsledku mobilizácie rezervy na nepredvídané udalosti, plne kompenzovali rezervami na súčasný rozpočtový rok alebo budúce rozpočtové roky.
            
            
               Podľa článku 13 ods. 4 nariadenia o VFR sumy, ktoré sa kompenzovali, sa v kontexte VFR ďalej nemobilizujú, aby sa neprekročili celkové stropy pre viazané a platobné rozpočtové prostriedky, ktoré sú stanovené vo VFR na súčasný rozpočtový rok a budúce rozpočtové roky. Mobilizácia rezervy na nepredvídané udalosti pre viazané rozpočtové prostriedky v roku 2017 v rámci okruhov 3 a 4 a s tým súvisiaca kompenzácia musia preto rešpektovať celkový strop viazaných rozpočtových prostriedkov na roky 2017 – 2020.
            
            
               Komisia navrhuje kompenzovať zvýšenie stropov výdavkov okruhov 3 a 4 v štyroch splátkach v rokoch 2017 a 2019 takto:
            
            
               2017:
            
            
               850 miliónov EUR nepridelenou rezervou dostupnou v rámci stropu výdavkov okruhu 2 a
            
         
         
            
               514,4 milióna EUR nepridelenou rezervou dostupnou v rámci stropu výdavkov okruhu 5.
            
            
               2018: 570 milióna EUR nepridelenou rezervou dostupnou v rámci stropu výdavkov okruhu 5.
            
            
               2019: 216,2 milióna EUR nepridelenou rezervou dostupnou v rámci stropu výdavkov okruhu 5.
            
            
               Po kompenzácii ešte zostane v roku 2017 rezerva vo výške 439,3 milióna EUR v rámci stropu výdavkov okruhu 2 a žiadna rezerva nezostane v rámci stropu výdavkov okruhu 5. Podľa odhadov v indikatívnom finančnom pláne navrhovaná kompenzácia ponechá v rámci okruhu 5 rezervu najmenej 100 miliónov EUR na roky 2018 a 2019.
            
            
               Celkový strop viazaných rozpočtových prostriedkov na celé obdobie viacročného finančného rámca zostane nezmenený.
            
            
               4.ĎALŠIE PRVKY
            
            
               Európskemu parlamentu a Rade pripomíname, že v súlade s poslednou vetou článku 13 ods. 1 nariadenia o VFR sa uverejnenie tohto rozhodnutia v Úradnom vestníku Európskej únie musí uskutočniť najneskôr v čase zverejnenia rozpočtu Európskej únie na rok 2017.
            
            
               Návrh
            
            
               ROZHODNUTIE EURÓPSKEHO PARLAMENTU A RADY
            
            
               o mobilizácii rezervy na nepredvídané udalosti na rok 2017
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  10
               , a najmä na bod 14 druhý odsek,
            
            
               so zreteľom na návrh Európskej komisie,
            
            
               keďže:
            
            
               1) V článku 13 nariadenia Rady č. 1311/2013
                  11
                sa stanovila rezerva na nepredvídané udalosti až do výšky 0,03 % hrubého národného dôchodku Únie.
            
            
               2) V súlade s článkom 6 nariadenia (EÚ, Euratom) č. 1311/2013 Komisia vypočítala absolútnu sumu tejto rezervy na nepredvídané udalosti na rok 2017
                  12
               .
            
            
               3) Po preskúmaní všetkých ostatných finančných možností s cieľom reagovať na nepredvídané okolnosti v rámci stropov výdavkov okruhu 3 (Bezpečnosť a občianstvo) a 4 (Globálna Európa) na rok 2017 stanovených vo viacročnom finančnom rámci (VFR) a po navrhnutí mobilizácie nástroja flexibility pre okruh 3 VFR v plnej výške 530 000 000 EUR, ktorá je k dispozícii na rok 2017, je nevyhnutná mobilizácia rezervy na nepredvídané udalosti v záujme riešenia potrieb vyplývajúcich z migračnej, utečeneckej a bezpečnostnej krízy, a to zvýšením viazaných rozpočtových prostriedkov v rámci okruhov 3 a 4 VFR vo všeobecnom rozpočte Európskej únie na rozpočtový rok 2017 nad rámec stropu týchto okruhov.
            
            
               4) So zreteľom na túto veľmi osobitnú situáciu je splnená podmienka poslednej možnosti stanovená v článku 13 ods. 1 nariadenia (EÚ, Euratom) č. 1311/2013.
            
            
               5) S cieľom minimalizovať čas potrebný na mobilizáciu rezervy na nepredvídané udalosti by sa toto rozhodnutie malo uplatňovať od začiatku rozpočtového roku 2017,
            
         
         
            
               PRIJALI TOTO ROZHODNUTIE:
            
            
               Článok 1
            
            
               V rámci všeobecného rozpočtu Európskej únie na rozpočtový rok 2017 sa nad rámec stropu viazaných rozpočtových prostriedkov v rámci okruhu 3 (Bezpečnosť a občianstvo) viacročného finančného rámca mobilizuje rezerva na nepredvídané udalosti vo výške 1 164 380 960 EUR vo viazaných rozpočtových prostriedkoch a v rámci okruhu 4 (Globálna Európa) viacročného finančného rámca vo výške 986 230 000 EUR vo viazaných rozpočtových prostriedkoch.
            
            
               Článok 2
            
            
               Viazané rozpočtové prostriedky vo výške 2 150 610 960 EUR mobilizované prostredníctvom rezervy na nepredvídané udalosti na rozpočtový rok 2017 sa kompenzujú rezervami na roky 2017 až 2019 vyčlenenými v rámci týchto okruhov:
            
            
               a)2017:
            
            
               i) okruh 2 (Udržateľný rast – prírodné zdroje): 850 000 000 EUR;
                  ii) okruh 5 (Administratíva): 514 380 960 EUR;
            
            
               b)2018: okruh 5 (Administratíva): 570 000 000 EUR;
            
            
               c)2019: okruh 5 (Administratíva): 216 230 000 EUR.
            
            
               Článok 3
            
            
               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            
            
               Uplatňuje sa od 1. januára 2017.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  Ú. v. EÚ L 347, 20.12.2013, s. 884.
               
               
                  
                     (2)
                  COM(2016) 311, 30. 6. 2016.
               
               
                  
                     (3)
                  Ú. v. EÚ C 373, 20.12.2013, s. 1.
               
               
                  
                     (4)
                  COM(2016) 314, 30. 6. 2016.
               
               
                  
                     (5)
                  COM(2016) 313, 30. 6. 2016.
               
               
                  
                     (6)
                  COM(2016) 385, 7. 6. 2016.
               
               
                  
                     (7)
                  http://www.consilium.europa.eu/sk/meetings/international-summit/2015/11/11-12/
               
               
                  
                     (8)
                  Balíky opatrení prispôsobené jednotlivým krajinám s cieľom vykonávať nový rámec partnerstva. Krátkodobým cieľom je zachrániť utečencov, aby zostali blízko svojho domova, a predchádzať tomu, aby podnikali nebezpečné cesty.
               
               
                  
                     (9)
                  COM(2016) 679 final, zo 17. 10. 2016.
               
               
                  
                     (10)
                  Ú. v. EÚ C 373, 20.12.2013, s. 1.
               
               
                  
                     (11)
                  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
               
               
                  
                     (12)
                  Oznámenie Komisie Rade a Európskemu parlamentu z 30. júna 2016 o technických úpravách finančného rámca na rok 2017 podľa vývoja HND [COM(2016) 311 z 30. júna 2016].